## Odluka Hrvatske agencije za poštu i elektroničke komunikacije klasa: UP/I-344-01/09-01/2654, urbroj: 376-04-09-02 od 28. listopada 2009.

### NN 144/2009 (2.12.2009.), Odluka Hrvatske agencije za poštu i elektroničke komunikacije klasa: UP/I-344-01/09-01/2654, urbroj: 376-04-09-02 od 28. listopada 2009.

144 02.12.2009 Odluka Hrvatske agencije za poštu i elektroničke komunikacije klasa: UP/I-344-01/09-01/2654, urbroj: 376-04-09-02 od 28. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3536

Hrvatska agencija za poštu i elektroničke komunikacije na temelju članka 12. stavka 1. t. 8. i članka 93. Zakona o elektroničkim komunikacijama (»Narodne novine« 73/08), a povodom pisanog odreknuća trgovačkog društva OT-Optima telekom d.d., Zagreb, Bani 75, Buzin, od dozvole za uporabu radiofrekvencijskog spektra za područje Splitsko-dalmatinske županije, na temelju odluke Vijeća Hrvatske agencije za poštu i elektroničke komunikacije sa sjednice održane 28. listopada 2009. godine, donosi

ODLUKU

1. Trgovačkom društvu OT-Optima telekom d.d., Zagreb, Bani 75, Buzin, oduzima se dozvola za uporabu radiofrekvencijskog spektra br. RF-00018/2009 za područje Splitsko-dalmatinske županije.

2. Trgovačko društvo iz točke 1. ove odluke obvezno je najkasnije do 22. studenog 2009. g. prestati s uporabom radijskih frekvencija dodijeljenih dozvolom za uporabu radiofrekvencijskog spektra br. RF-00018/2009 za područje Splitsko-dalmatinske županije.

3. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 14. listopada 2009. g. zaprimila dopis trgovačkog društva OT-Optima telekom d.d. (u daljnjem tekstu: OT) u kojem navodi da se sukladno članku 93. st. 1. t. 9. Zakona o elektroničkim komunikacijama (u daljnjem tekstu: ZEK) odriče uporabe bloka frekvencija 3410-3424/3510-3524 širine 2x14 MHz za područje Splitsko-dalmatinske županije za uporabu radiofrekvencijskog spektra za širokopojasni bežični pristup. Dodatno navodi da je podmirio sve do sada dospjele račune s naslova predmetne dozvole.

Člankom 93. st. 1. ZEK-a propisani su uvjeti temeljem kojih HAKOM donosi odluku o oduzimanju dozvole za uporabu radiofrekvencijskog spektra, te je u točki 9. kao uvjet propisan slučaj ako se nositelj dozvole u pisanom obliku odrekao uporabe dodijeljenih radijskih frekvencija.

Slijedom navedenog, s obzirom na to da se OT podneskom zaprimljenim 14. listopada 2009. g. pisanim putem odrekao uporabe dodijeljenih radijskih frekvencija za područje Splitsko-dalmatinske županije, Vijeće HAKOM-a je odlučilo kao u točki 1. izreke.

Na temelju članka 93. st. 4. ZEK-a, Vijeće HAKOM-a je odredilo 22. studeni 2009.g. kao primjereni rok u kojem je OT obvezan prestati s uporabom radijskih frekvencija dodijeljenih dozvolom za uporabu radiofrekvencijskog spektra br. RF-00018/2009 za područje Splitsko-dalmatinske županije, te je odlučilo kao u točki 2. izreke.

Na temelju članka 14. st. ZEK-a odlučeno je kao u točki 3. izreke.

Slijedom svega navedenog, Vijeće HAKOM-a je, na temelju članka 12. stavka 1. t. 8., članka 14. i članka 93. st. 1. t. 9. i st. 4. ZEK-a, odlučilo kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/09-01/2654

Urbroj: 376-04-09-02

Zagreb, 28. listopada 2009.

Predsjednik Vijeća
Miljenko Krvišek, dipl. ing. el., v. r.

Odluka, NN 144/2009-3536